**Kniha kníh - prameň poznania prichádzajúceho Krista**

/katechéza s Youcatom/

**Cieľ:**

kognitívny

- spoznať najdôležitejší prameň poznávania Ježiša, nášho Spasiteľa;

- definovať pojem Biblia, rozdelenie Svätého písma a autora Svätého písma;

- pomenovať najdôležitejšie knihy – Evanjeliá a evanjelistov;

afektívny;

- uvedomiť si dôležitosť a hodnotu Svätého písma pre náš život;

- prejaviť záujem o hlbšie poznanie Boha-Spasiteľa cez Sväté písmo – zvlášť Evanjeliá

- počas Adventnej doby vytvoriť návyk pravidelného čítania Svätého písma;

psychomotorický;

- vytvoriť plagát s názvom knihy Svätého písma;

- nájsť úryvky biblických textov podľa súradníc;

- urobiť rozbor biblických textov Izaiáša a Lukáša.

**Metódy:** práca s obrazom, práca v skupinách, vyhľadávanie textov,

priraďovanie textov, práca so Svätým písmom, práca s Youcatom, tvorba plagátu, čítanie, rozprávanie príbehu, výklad.

**Pomôcky:** Sväté písmo, obrazový materiál – Kumránske zvitky, Youcat,  svieca, mapa, drevený rám bez obrazu, obraz Stretnutie, kartičky so súradnicami biblických textov, písacie potreby, plagát: veľký baliaci papier, modrý pás – SZ, žltý pás – NZ, 26 zelených pásikov, 28 oranžových, 19 červených, holubica – symbol Ducha Svätého.

**Stratégia:** kombinovaná

**ÚVOD**

**1. Motivačný príbeh - list**

Po privítaní a modlitbe pri adventnom venci učiteľ porozpráva nasledujúci motivačný príbeh.

Rodina dostala list od otca, ktorý dlhú dobu pracoval v zahraničí. Deti každý deň pozerali schránku, očakávali otcovu správu, lebo vedeli, že jeho príchod je ešte ďaleko. Keď jedného dňa objavili v schránke list, každé z detí chcelo ako prvé list otvoriť a potom prečítať ostatným. List bol v tom čase  jediný spôsob, ako sa mohli o otcovi niečo dozvedieť. Čítali ho nahlas, potom si ho ešte každé dieťa zobralo do rúk a znovu si ho ešte niekoľkokrát čítali. Uvedomovali si, že autorom je ich ocko, sú to jeho slová, myšlienky a prejavy jeho lásky ku všetkým doma.

**2. Prepojenie, rozhovor a oznámenie témy**

Židovský národ očakával príchod Spasiteľa, ktorého prisľúbil Boh po páde Adama a Evy v raji. Počas dejín to pripomínali proroci a zároveň predpovedali, že Spasiteľ príde na tento svet. Vieme, že sa tak stalo a že táto chvíľa prišla a nie každý uveril, že Ježiš je Spasiteľ. My ako Božie deti to vieme, že Spasiteľ prišiel. Spoznávame postupne celý jeho životný príbeh. Každý rok v Adventnom období prežívame očakávanie Ježišovho príchodu na našu zem, vyhľadávame správy od prorokov a na Vianoce si pripomíname jeho vzácny príchod medzi nás.

Odkiaľ sa dozvedáme o nebeskom Otcovi, o jeho Synovi a pláne, ktorý mal a má Boh s ľudstvom? Čo myslíte, máme aj my, Božie deti, nejaký „list“ od svojho nebeského Otca?  „List“ plný lásky, kde nám nebeský Otec hovorí ako nás všetkých miluje? Máme. Učiteľ vyberie Sväté písmo, ukáže všetkým a položí s úctou k adventnému vencu na stôl. Vyzve jedného žiaka, aby na tabuľu pripevnil nápis.

Sväté písmo – Biblia – Kniha kníh (názvy pre tú istú knihu), je Boží list svojim deťom.

Biblia je Boží ľúbostný list, ktorého adresátom je každý z nás.

(S. Kierkegaard, dánsky filozof)

Učiteľ začne rozhovor nasledujúcimi otázkami:

- Určite aj vy máte doma veľa kníh. Ktoré knihy čítate najradšej a prečo?

- Čo sa z nich dozviete?

- Ktorá kniha by nemala chýbať v každej  kresťanskej rodine?

- Máte aj vy doma Knihu kníh, tento ľúbostný Boží list?

- Prečo by nemala chýbať v žiadnej kresťanskej rodine?

Zhrnutie urobí učiteľ, žiaci si to môžu zapísať do zošitov: Sväté písmo je najvzácnejšia kniha, pretože z nej sa dozvieme, že Boh je láska, že Boh nás miluje a hľadá, že nám ide v ústrety. Boh chce, aby sme ho poznali. Vo Svätom písme je všetko potrebné pre našu spásu. Tu sa dozvieme, čo všetko urobil Boh pre človeka, že poslal svojho Syna, aby nás zachránil, vykúpil z otroctva hriechu a priviedol k Otcovi. V tomto Adventom období ho chceme lepšie spoznať.

**HLAVNÁ ČASŤ**

**1. Skutočný príbeh – Kumránske zvitky**

Učiteľ prerozpráva príbeh žiakom s použitím obrazového materiálu.

V roku 1947 sa neďaleko mestečka Jericho (dnešný Izrael – Svätá Zem, ukážeme na mape alebo v knihe) odohrala nasledujúca udalosť. Blízko od pobrežia Mŕtveho mora boli jaskyne a tam arabský pastier Adh Dhib pásol kozy. Zrazu zistil, že sa mu jedna stratila. Ako dobrý pastier rozhodol sa ju hľadať. Pri hľadaní objavil jaskyňu, kde našiel nielen svoju stratenú kozu, ale aj veľa nádob z pálenej hliny. Archeológovia zistili, že v týchto hlinených nádobách sa skrýva vzácny poklad, starý už viac ako 2000 rokov. Najstaršie zvitky  – rukopisy Starého zákona – Svätého písma.

**2. Sväté písmo je napísané Božie slovo – výklad**

Všetko, čo Boh hovoril ľuďom, sa spočiatku šírilo ústnym podaním z generácie na generáciu. Ľudia sa biblické príbehy učili naspamäť. Otcovia ich hovorili svojím deťom, oni zasa svojim. Krátke texty písali na malé doštičky z hliny alebo vysekávali do kameňa. Potom objavili papyrusovú rastlinu, ktorá rástla v Egypte, z neho si vyrobili materiál na písanie – papyrus a napísané texty rolovali do zvitkov. Neskôr Božie slovo písali aj na pergamen. Bola to jemne spracovaná koža zvierat, ktorá stvrdla a ploché pergamenové listy sa spájali do kníh, ktoré nazývame kódexy. Božie slovo bolo pre ľudí vzácne, chránili ho ako poklad, ozdobovali ho ornamentmi a obrázkami. (Učiteľ môže využiť obrazový materiál č. 4, 5,6 – Metodická príručka pre 5. roč.)

Pisateľov Božieho slova si vybral Pán Boh sám. Duch Svätý ich pri písaní viedol, inšpiroval, aby napísali to, ako Boh pôsobil v životoch ľudí a ako sa im cez rôzne situácie prihováral. Preto o Svätom písme hovoríme, že je napísané Božie slovo, že je to Božie zjavenie. Preto právom hovoríme, že naše náboženstvo je zjaveným, bez Božieho zjavenia by sme nepoznali Boha. Ako sa zjavil, to máme zaznamenané v knihách Svätého písma. Svätopisci ich písali v rôznych dobách, v rôznych kultúrach a rôznym jazykom. Sväté písmo vznikalo postupne a to v priebehu až 2000 rokov. Prvotným autorom je Boh a druhotným svätopisec. Našou túžbou má byť vedieť objaviť ako aj dnes môžeme spoznať, že Boh sa k nám môže a chce prihovárať.

**Rozdelenie kníh Svätého písma**

Žiaci majú Sväté písmo, postupne menujú knihy Starého a Nového zákona. To, čo chcel Boh zjaviť človeku, nezjavil naraz, ale postupne, v priebehu niekoľko sto rokov. Jednotlivé knihy tvoria zbierku kníh – Bibliu.

**A: Podľa času vzniku môžeme Sväté písmo rozdeliť:**

- Knihy Starého zákona (46), ktoré boli napísané do narodenia Pána Ježiša. Ich cieľom bolo pripraviť ľudí na príchod Božieho Syna Ježiša Krista.

- Knihy Nového zákona (27), ktoré boli napísané po narodení Pána Ježiša. Hovoria o jeho živote a o prvej Cirkvi.

**B: Podľa obsahu (o čom hovoria), rozdeľujeme Sväté písmo na knihy:**

- historické – dejiny Izraelského národa, ich skúsenosť s Bohom;

- poučné – potrebné rady, listy, ponaučenia;

- prorocké – posolstvá, predpovede Boha.

**3. Práca s Youcatom**

Čo nájdeme o Svätom písme v Youcate?

Žiakov rozdelíme do štyroch skupín, čítajú jednotlivé body Youcatu, uvažujú nad nimi a na záver predstavia celému spoločenstvu, čo sa dozvedeli.

1. skupina: Youcat 8 – Ako sa Boh zjavuje v Starom zákone?

2. skupina: Youcat 9 – Čo zjavil Boh o sebe v Ježišovi Kristovi?

3. skupina: Hebr 1, 1-2 – Ako Boh hovoril v minulosti? (s. 18, citát na ľavom okraji strany)

4. skupina: Dei Verbum – Čo sa Boh rozhodol zjaviť a čo to pre nás znamená? (s. 19, citát na pravom okraji strany)

**4. Prehlbujúca aktivita – tvorba plagátu**

Tvorba plagátu (návrh je v prílohe) s názvom: Sväté písmo – prameň poznania Boha.

Cieľom tejto aktivity je upevnenie a zopakovanie poznatkov o vzniku Svätého písma, pomôcky sú uvedené v úvode.

Každá skupina dostane úlohu:

1. skupina – vyrobí zvitok SZ, NZ a holubicu - postupne prilepí na plagát;

2. skupina – napíše podľa Youcat 16 názvy kníh Starého zákona podľa farieb;

3. skupina – napíše podľa Youcat 16 názvy kníh Nového zákona podľa farieb;

4. skupina – postupne prilepuje jednotlivé knihy na plagát;

Plagát môžu vytvoriť aj sami žiaci, spôsobom, ktorí si zvolia, písaním prípadne i kreslením.

Po vytvorení plagátu vysvetlíme:

Evanjelium – je dobrá zvesť, posolstvo vyvolávajúce radosť, dobrá správa.

V Novom zákone – nachádzame zvesť o blízkosti a príchode Božieho kráľovstva, posolstvo o narodení Ježiša Krista, splnenie prisľúbení Mesiáša, večnú spásu, poslanie a učenie Ježiša Krista.

V 2. Storočí sa pod pojmom Evanjelium označoval spis, ktorý rozpráva o živote a účinkovaní Ježiša Krista.

Rozlišujeme 4 autentické (kánonické) evanjeliá – posolstva spásy.

**5. Práca v skupinách s jedným Evanjeliom**

Aby si žiaci dobre zapamätali, že evanjeliá opisujú toho istého Krista, môžeme im to potvrdiť na obraze Martina Georga Oscity s názvom Stretnutie, ktorého súčasťou sú všetky štyri symboly, teda v istom zmysel i pohľady na Ježiša. Obraz necháme chvíľu pozorovať a potom nasledujú ďalšie činnosti: žiaci vymenujú, čo vidia, upozorníme ich na symboly štyroch evanjelistov a vysvetlíme ich zmysel.

Žiaci postupne dopisujú alebo inou vhodnou metódou dopĺňajú nasledujúce informácie: meno evanjelistu, skratka, symbol, čím začína svoje evanjelium, vyhľadať súradnice na kartičkách a dopísať hlavnú myšlienku textu, prepojiť starozákonný text s príchodom Ježiša Krista.

**MATÚŠ**  (Mt) - Symbol človeka

Začína rodokmeňom Ježiša Krista - 1,1-17

**MAREK**(Mk) - Symbol leva

Začína kázaním Jána Krstiteľa - 1,1-12

**LUKÁŠ**  (Lk) - Symbol býka

Začína Zachariášovou obetou - 1,5-25

**JÁN**  (Jn) - Symbol orla

Začína prológom, vzletne, vznáša sa nad Božími tajomstvami - 1,1-18

**6.  Formácia – Sväté písmo ako okno**

Vezmeme rám obrazu a pozrieme sa cezeň. Žiaci to môžu urobiť tiež a povedať, čo vidia – na čo „zaostrili“ svoj zrak prostredníctvom rámu. Keď otvoríme Sväté písmo, tiež je potrebné „zaostriť“ svoj zrak na niečo, zamerať sa na niečo. Nemôžeme všetko naraz prečítať. Božie slovo nám dáva príležitosť vždy sa zamerať na niečo iné, objavovať Boží plán s ľudstvom, objavovať možnosti ako sa Boh prihováral ľuďom, spoznávať príbehy biblických postáv, históriu židovského národa, život Pána Ježiša, ktorého proroci ohlasovali  a ľudia očakávali. My vieme, že Ježiš prišiel, že je to Boží syn, náš Spasiteľ. My sme za to vďační a nasledujeme ho svojím životom.

**7. Zhrnutie – druhá časť zápisu do zošita**

Autorom Svätého písma je sám Boh, druhotným autorom sú svätopisci. Najvzácnejšie knihy sú Evanjeliá (Mt, Mk, Lk, Jn), lebo z Evanjelií spoznáme svojho Záchrancu, v nich sú opísané tri roky Ježišovho účinkovania, učenia, zázraky a dielo vykúpenia. Slovo Evanjelium znamená radostná zvesť, posolstvo. Zameriame sa na poznávanie Ježiša a jeho vykupiteľského diela, ktorým nás vykúpil.

ZÁVER

**Modlitba**

Zapálime sviecu na adventnom venci, vedľa neho máme Sväté písmo a plagát, ktorý sme vytvorili. Zhromaždime sa okolo  a vyjadrime Bohu svoje poďakovanie za to, že sa nám dáva poznať, za dar Ježiša Krista, za Božie slovo, za spoločne prežitý čas, za nové poznanie, za obsiahnuté milosti, ale i za spoločenstvo, ktoré skrze neho vytvárame.

Spracovala: Božena Nemčíková





